لْبحر شّامي ؤلا لبحر لبيض لمتوسط ؤلا لبحر دّخلاني ؤلا لبحر لجوّاني ؤلا لميديطيراني هوّا واحد لبحر مرتابط ب لمحيط لأطلسي ؤ تادور بيه تلاتة د لقارات لّي هيّا: إفريقيا من لجنوب، أوروپا من شّمال، وآسيا من شّرق. لمساحة د لبحر لبيض لمتوسط هي تقريبا 2.5 مليون كم²، ولكن فشي بلايص لعرض ديالو صغير بزاف، بحال ف لمضيق د جبل طّر (جبل طارق)، لي فيه غي 14 كم. أغرق بلاصة فهاد لبحر كاتوصل ل 5267 ميترو (أعماق كاليپسو حدا ليونان)، و لغرق لمتوسط ديالو هو 1500 ميترو. لبحر دّخلاني فيه بزاف ديال لجزر، شلّة منهم تابعين ل بلدان (بحال سردينيا، قرشيقة، صقلية ؤ جزر لبليار، ؤ وحدين خرين بلدان مستاقلة (بحال قبرص ؤلا مالطا). لبلدان لي تاطل على لبحر دّخلاني (معاها شي بلدان خرا) تجمعات ف واحد لمنضمة سميتها ليتيحاد علا ود لمتوسط، لي لمقر ديالها ف برصلونة ف صبانيا. حسن أميلي. المعجم البحري و الملاحي: عربي فرنسي مغربي. ص. 88.